Edmonton

**Edmonton** on Kanadassa sijaitsevan Albertan provinssin pääkaupunki ja toiseksi suurin kaupunki Calgaryn jälkeen. Kaupungin väkiluku on 1,0 miljoonaa (2021) ja sitä ympäröivällä suurkaupunkialueella asuu 1,4 miljoonaa ihmistä (2021).

Edmontonissa sijaitsee Pohjois-Amerikan suurin ostoskeskus West Edmonton Mall. Keskuksessa on yli 800 liikettä, vesipuisto ja huvipuisto, jossa on maailman suurin sisätiloissa oleva vuoristorata. Kaupungissa on myös Kanadan suurin historiallinen puisto Fort Edmonton Park.

## Maantiede ja ilmasto
Edmonton sijaitsee lähes 300 kilometriä Calgarystä pohjoiseen lähellä Albertan maantieteellistä keskipistettä North Saskatchewan -joen varrella.

Edmonton on Kanadan aurinkoisimpia kaupunkeja – auringonpaistetunteja kertyy keskimäärin 2&nbsp;300 vuodessa ja kesäkuussa aurinko voi paistaa jopa 17 tuntia päivässä. Lumi sataa maahan yleensä marraskuussa ja sulaa pois maaliskuun aikana. Kylmin kuukausi on tammikuu, jonka keskimääräinen lämpötila on −14 °C, ja lämpimin kuukausi on heinäkuu, jonka keskimääräinen lämpötila on 16 °C.

## Historia
Nykyisen Edmontonin ympäristössä on asuttu osan vuodesta metsästyskaudella noin 3000 vuoden ajan, ennen eurooppalaisten saapumista 1800-luvulla. Silloin aluuella alkoivat kilpailla kaksi turkiskauppayhtiötä: Hudson’s Bay Company ja North West Company. Kumpikin rakensi sinne kauppa-aseman, ja yhtiöiden fuusion myötä vuonna 1821 Fort Edmontonista tuli länsimaisen turkiskaupan tärkein keskus. Kuitenkin vasta rautatien tulo ja maanviljelyn vakiintuminen 1890-luvulla toivat alueelle enemmän uudisasukkaita. Kun Albertasta tuli provinssi, Edmontonin kaupungista tuli sen pääkaupunki 1906.

Edmonton kasvoi tasaisesti 1900-luvun alkupuolella. Toisen maailmansodan aikana se toimi sotilasoperaatioiden ja Alaskan valtatien rakentamisen tukikohtana. Kanadan omat ilmavoimat ja Yhdysvallat kayttivät Edmontonin lentotukikohtia kylmän sodan aikana. Öljyn löytyminen vuonna 1947 lähellä Edmontonia vauhditti merkittävästi kaupungin kasvua. Sittä on ylläpitänyt öljyhiekkaesiintymien hyödyntäminen Pohjois-Albertassa.
 
## Väestö
Vuoden 2021 väestönlaskennan mukaan Edmontonin väkiluku oli 1&nbsp;010&nbsp;899 ja sitä ympäröivän suurkaupunkialueen väkiluku yhteensä 1&nbsp;418&nbsp;118.

Edmonton on tunnettu suuresta ukrainalaisvähemmistöstään. Se on länsimaiden ukrainalaisin kaupunki. Edmontonissa asuu noin 160 000 ukrainalaistaustaista ihmistä, mikä on yli kymmenen prosenttia alueen asukkaista. Yksi kaupungin lempinimistä Edmonchuk viittaa Edmontonin runsaslukuiseen ukrainalaisväestöön. Ukrainalainen joulu ja uusi vuosi ovat suuria tapahtumia kaupungissa. Edmontonissa vaikuttaa myös Kanadan ainoa ammattimainen ukrainalaisia tansseja esittävä Shumka-ryhmä. Edmontonissa on jääkiekkoillut monia ukrainalaistaustaisia pelaajia, kuten Wayne Gretzky.

## Kulttuuri
Edmontonissa järjestetään vuosittain 11 päivää kestävä teatterifestivaali *Edmonton International Fringe Theatre Festival*. Festivaali pyrkii yhdistämään yhteisön ja taiteen joskus epätavanomaisinkin keinoin. Yli 200 teatteriesityksen, ilmaisen konserttisarjan ja useiden ulkoilmatapahtumien lisäksi festivaaliin kuuluu katuruokaa ja käsityöläismarkkinat.

Edmontonin sinfoniaorkesteri on toiminut vuodesta 1952. Nykyisin sen kotisali on Winspear-keskus.

## Tunnetut urheiluseurat
*Edmonton Oilers, jääkiekko, NHL
*Edmonton Oil Kings, jääkiekko, WHL
*Edmonton Rush, sisälacrosse, NLL
*Edmonton Football Team, kanadalainen jalkapallo, CFL
*Edmonton Drillers, jalkapallo

## Lähteet
* 

### Viitteet

## Aiheesta muualla
    
*West Edmonton Mall